khistorydata/jeongjo-sjw-relations huggingface dataset:
정조 13년
刑曹啓目粘平山府殺獄罪人崔阿只獄事云云匡辰雖已物故諸囚尙可更問今以判付內辭意令本道逐條詳査使死囚得以盡情獄體無至闕漏恐合事宜以此分付道臣何如判付啓淫獄無間夫則不成獄殺獄無正犯則不成獄疑獄無緊證則不成獄此獄段淫也殺也疑也兼有而俱備一猶難貰三案牢成鐵案豈或以傅輕二字容說而間夫則匡辰云而已瘐死矣正犯則匡辰云而已瘐死矣緊證則匡辰云而已瘐死矣匡辰之隨問卽服常理之外朴女之冤死代殺公法之常而匡辰不在則渠之昭脫死者申雪無其路惟此淫殺疑三案將無出場之日此所以遍詢大臣獄官期欲究竟而後已無間夫無正犯無緊證而只誅一介崔女曰是女爲三案原謀云爾則大非以其罪正其律與其殺之於然疑之迹無寧失之不經說者或以崔女之輸款爲持難之端而依俙遲晩漫漶着侤已死之匡辰亦然三尺何等公物而急於收殺不嫌苟艱其害反有甚於徑決之近於顚倒況旀本事則至淫䙝本罪則姑殺婦無論生者死者勒斷以眞有而實犯亦違敦俗重倫之政由前由後蔽一言曰不成獄當崔女段酌放事分付爲有矣合施之律卿等廣考法文論理議處爲良如敎
정조 13년
刑曹啓目江華殺獄罪人韓三昌獄事委折金就廷李㐞方李成祿等處更加嚴覈伊日在獄諸囚亦爲嚴訊鉤覈則必有端緖之呈露者以此分付該道臣何如判付啓此獄決折非三昌就廷之下手卽死者之自縊而三昌就廷眞箇贓證實無可執之端雖歸之自縊亦足疑晦大抵死邊較緊殺邊較歇反覆參究無出於疑輕二字設令三昌就廷有下手之事難別當下結果之人則所謂正犯將何執定乎就廷身乙良本獄元犯除良仍以前罪嚴飭同推爲有矣死囚之傷虐輕囚事飭禁何如則無論殺與不殺乃敢有此犯乎所爲萬萬痛惡令道伯除尋常親執嚴刑次次準三次後還送該府爲旀三昌身段由渠之律烏得免乎特以年老姑從生科令道伯嚴刑勘律爲旀該經歷拿處事依施令該府嚴處以示重人命之意爲旀干連是在李㐞方李成祿等傷虐獄囚可謂同惡相濟亦令道伯分輕重各別嚴刑照勘後狀聞事分付爲良如敎
정조 13년
正言朴宗謙啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰更令王府嚴鞫得情快正王法請恒善支屬亟命散配時謙兄弟竝投絶島以嚴堤坊請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請荐棘罪人時偉亟令王府更加嚴鞫究覈得情快正王法新除司諫宋銓時在京畿富平地請斯速乘馹上來事下諭答院曰不允下諭事依啓
정조 13년
己酉六月十四日辰時上御重熙堂左承旨入侍時左承旨徐鼎修假注書李海隣記事官李相璜金祖淳以次進伏訖上曰往問于奉審承旨無頉與否知入賤臣承命出還奏曰祭物祭器俱極精潔祭官諸執事皆無頉云矣命退承史以次退出
정조 13년
行都承旨蔡弘履坐行左承旨徐鼎修坐行右承旨李亨元坐左副承旨洪仁浩坐直右副承旨曺遠振坐同副承旨尹㬦坐直注書沈奎魯仕徐有聞仕直事變假注書申星模仕
정조 13년
李亨元啓曰禁衛營將官來言今日本營軍兵日次私習云矣敢啓傳曰知道
정조 13년
李亨元啓曰御營廳將官來言今日本廳軍兵日次私習云矣敢啓傳曰知道
정조 13년
曺遠振啓曰合辭方張之時兩司無詣臺之員事甚未安除在外傳旨未下外未肅拜呈告人員竝卽牌招何如傳曰允
정조 13년
曺遠振啓曰大司憲具㢞牌不進執義李身晦掌令閔彝顯持平李顯道在外掌令一員未差持平李得休傳旨未下監察茶時之意敢啓傳曰知道
정조 13년
李亨元啓曰摠戎使李漢豐以本營坐起今方出往鍊戎臺矣兼帶右邊捕盜大將命召及大將牌傳令牌來請還納何以爲之敢稟傳曰仍佩往來
정조 13년
傳于蔡弘履曰吏兵房承旨持褒貶啓本入侍
정조 13년
傳于尹㬦曰左承旨入侍
정조 13년
傳于曺遠振曰左副承旨入侍
정조 13년
以左議政十七度呈辭傳于蔡弘履曰不允批答
정조 13년
以副校理李敬五牌不進罷職傳旨傳于尹㬦曰只推
정조 13년
以黃海監司狀啓信川等邑民家漂壓事傳于徐鼎修曰三邑漂戶之夥然極爲矜惻元恤典外令道伯別給賙恤之需其中殘獨戶還上身布中從願蕩減竝令各其邑宰躬審面詢隨其緩急分等擧行而形止使之報來後仍卽狀聞事回諭
정조 13년
以摠戎廳褒貶啓本傳于李亨元曰在昔摠帥訓中互相往來之時挨次至嚴猶不敢然續兵將圖說旣出之後事體尤異無論如此如彼邊倅厭避國典有卽其地定配之文況戎垣乎近來弊習將媚卒卒侮將所謂紀律二字束閣久矣朝家亦豈效尤見此無嚴之習任其所爲乎摠戎中軍白東俊令摠戎使開坐本營拿入嚴問無端厭避以至不參居中之罪如不直招限十度嚴棍後草記事卿其知悉事回諭
정조 13년
李亨元以訓鍊都監都提調意啓曰今己酉年春夏等褒貶磨勘以入去戊申年春夏等秋冬等褒貶亦當追磨鍊而其時從事官將官今多遞易依例蕩減之意敢啓傳曰知道
정조 13년
以訓鍊都監褒貶啓本傳于李亨元曰雖曰公頉御營廳旣有申飭軍色從事官之不參不可仍置今日更爲磨勘
정조 13년
李亨元以訓鍊都監都提調意啓曰臣伏承傳敎與大將臣李柱國來會公廨褒貶更爲開坐軍色從事官李晩秀屢度催促謂以被罪爲限終不來參貶坐何等大政飭敎何等嚴截而强引不當引之嫌如是逡巡揆以事體萬萬駭然軍色從事官李晩秀令該府拿問嚴處何如傳曰飭敎之下敢引不當引之嫌限罪不參寧有如許事體乎萬萬駭然爲先汰去西道參軍令兵曹啓下使之今日內褒貶磨勘從事官之代卽爲差出旣有成命待下批仍卽磨勘後卿等退去可也
정조 13년
兵曹口傳政事西道參軍單李晩秀
정조 13년
洪仁浩以御營廳言啓曰今己酉年春夏等褒貶依例磨勘以入之意敢啓傳曰知道
정조 13년
以御營廳褒貶啓本傳于李亨元曰旣無公頉之可言居在一舍之地無端不參極爲可駭此啓目還給今日內更爲磨勘
정조 13년
李亨元以御營廳言啓曰依下敎本廳從事官褒貶啓本更爲磨勘次軍色從事官成種仁各別嚴飭使之待令而屢度催促終無變動至以被罪爲限云成命之下不得擧行揆以事體萬萬駭然軍色從事官成種仁令該府拿問處之何如傳曰限罪之處義果何意思如不進去豈可拿問而止當令兵曹決棍以此嚴飭可也
정조 13년
蔡弘履以弘文館提學意啓曰今春夏等本館褒貶當爲等第磨勘而以領館事不備限內不得爲之之意敢啓傳曰知道
정조 13년
尹㬦以弘文館言啓曰本館上番闕直事甚未安校理李遇濟副校理李敬五旣有只推之命卽爲牌招以爲推移入直之地何如傳曰允
정조 13년
蔡弘履以議政府右議政意啓曰今己酉春夏等褒貶當爲等第而左議政臣李性源方在呈告中限內不得磨勘之意敢啓傳曰知道
정조 13년
蔡弘履以吏曹言啓曰敦寧府直長金在昌六品講兩次不進依例汰去何如傳曰勿汰可也
정조 13년
蔡弘履以吏曹言啓曰曹所屬宗簿寺官員等矣今己酉年春夏等褒貶當爲等第而因本寺提調有故不得磨勘之意敢啓傳曰知道
정조 13년
蔡弘履以戶曹言啓曰今己酉春夏等所屬各司褒貶啓本中濟用監直長李始源以參議臣李敏輔子爲相避西部奉事徐季修與參議臣李敏輔爲娚妹相避故判書臣徐有隣參判臣李獻慶同爲磨勘以入之意敢啓傳曰知道
정조 13년
蔡弘履以戶曹言啓曰本曹郞廳及所屬各司官員今己酉春夏等褒貶依前例磨鍊以入而軍資監司宰監司䆃寺因都提調提調有故不得磨勘去戊申秋冬等褒貶時軍資監司宰監因都提調提調有故限內不得磨勘矣今則其時官員已多遷轉難以考績依近例蕩滌何如傳曰允
정조 13년
洪仁浩以戶曹言啓曰黃海道文化縣三聖祠安香廳之僻在一隅守僕房之有無歇所之誰某居接墻垣之初不精築修改之際營邑之不能着意擧行委折依下敎發關査問矣卽接本道監司李洪載回移則以爲三聖祠修改之役事體旣重故朝令頒下之後邀致地方官經紀事役講究形便而祠宇處於山巓其址傾仄延袤狹窄更無餘地故安香廳自初建於祠宇左脊下百十四步之地本祠舊制元無守僕守直之事故初無房室而募僧三人給復留直故菴在安香廳下距祠宇爲一百六十步歇所則在於神門外右邊五步之間而每於享祀時祭物先爲安排或値雨水則享官亦爲住接墻垣則當初不用土墁累石架築者爲慮嵿偏受風雨務從堅緻而外面不精故今番修改則稍變舊制量宜改築計料而霖雨連月事役稽緩其在奉朝令擧行之道極爲惶恐云矣祠宇旣建山巓則安香廳之處在一隅雖似回僻必由地形之從便歇所之祭物先排享官住接守直之構置菴子募入僧徒亦是本祠古例則竝令仍舊貫施行事甚便當至若墻垣之不精雖緣累石架築爲防風雨之致而今當一新修改之時不可一任其麤劣因其累石之舊制更加精築之新規務從堅緻俾盡工役事另飭該邑着意擧行之意分付該道道臣何如傳曰允
정조 13년
蔡弘履以禮曹言啓曰今此本曹所屬官員等褒貶時東氷庫別檢吳在鎭與判書臣鄭昌順有應避之嫌永禧殿參奉兪耼柱與參判臣金魯淳有應避之嫌不得同議磨勘別啓本以入之意敢啓傳曰知道
정조 13년
蔡弘履以禮曹言啓曰各陵殿園墓本曹郞廳東南關王廟四學童蒙敎官通禮院掌樂院東西活人署東西氷庫禮賓寺圖畵署官員等今己酉年春夏等褒貶依例等第以入而宗廟署社稷署景慕宮內醫院觀象監弘文館藝文館春秋館司譯院惠民署成均館奉常寺典牲署承文院典醫監官員等各其司領事都提調提調及堂上有故不得一體磨勘之意敢啓傳曰知道
정조 13년
蔡弘履以禮曹言啓曰今此本曹春夏等褒貶等第時陵官啓本通禮院官員啓本禮賓寺官員啓本中各一處刀擦之意敢啓傳曰知道
정조 13년
尹㬦以禮曹言啓曰卽接南關王廟守直官所報則今番大雨之餘本廟正殿內月廊南邊一處左右翼閣與內三門獻官齋室庫庫滲漏正殿床巾及左右諸將床巾年久色渝卽速修改云矣今則雨意尙未快霽告由修改等節待雨晴擇日擧行何如傳曰允
정조 13년
李亨元以兵曹言啓曰本曹今己酉年春夏等褒貶等第磨鍊以入而曺所屬軍器寺官員等褒貶因本寺提調有故不得一體磨勘之意敢啓傳曰知道
정조 13년
李亨元以兵曹言啓曰本曹今己酉年褒貶啓本中刀擦三處之意敢啓傳曰知道
정조 13년
李亨元以兵曹言啓曰同知中樞府事李命和病難供職呈狀乞遞西樞雖是閑局不可久曠改差何如傳曰允
정조 13년
李亨元以兵曹言啓曰忠壯衛將張師栻病難供職呈狀乞遞宿衛輪番之任不可久曠改差何如傳曰允
정조 13년
李亨元以訓鍊都監都提調意啓曰依傳敎本局從事官及禁松參軍等今己酉年春夏等褒貶更爲磨勘以入之意敢啓傳曰知道
정조 13년
李亨元以御營廳言啓曰依下敎本廳從事官等今己酉年春夏等褒貶更爲磨勘以入之意敢啓傳曰屢次下敎之下今始參現磨勘從事官所爲萬萬駭然紀綱所在不可以已磨勘置之當該從事官成種仁施以刊削之典可也
정조 13년
曺遠振以御營廳言啓曰本廳春夏等褒貶時把摠哨官啓本中刀二處之意敢啓傳曰知道
정조 13년
李亨元以禁衛營都提調意啓曰本營從事官及諸將官今己酉春夏等褒貶當爲等第而臣性源方在呈告中限內不得磨勘之意敢啓傳曰知道
정조 13년
洪仁浩以摠戎廳言啓曰今六月十五日右副承旨曺遠振成貼有旨內卿以褒貶啓本馳啓矣在昔摠帥訓中互相往來之時挨次至嚴猶不敢然續兵將圖說旣出之後事體尤異無論如此如彼邊倅厭避國典有卽其地定配之文況戎垣乎近來弊習將媚卒卒侮將所謂紀律二字束閣久矣朝家亦豈效尤見此無嚴之習任其所爲乎摠戎中軍白東俊令摠戎使開坐本營拿入嚴問無端厭避以至不參居中之罪如不直招限十度嚴棍後草記事卿其知悉事有旨臣當日祗受卽爲馳往鍊戎臺本營開坐後中軍白東俊拿入無端厭避不參居中委折反覆嚴問則所供內矣身今月初一日自摠府直所暑癨猝發仍爲改省記出來而待少差欲爲投刺計矣伊後痢症添重適値褒貶當頭故果未能參坐而豈有厭避之理乎以病狀之如此摠府諸僚屢次請番終未入直此則衆所共知矣身雖甚愚迷豈敢粧撰仰對自陷重辟乎此外實無可達之辭云矣今觀其供辭則其所不參雖因實病之難强嚴問之下厭避委折終不直招極爲可駭謹依有旨內辭意嚴棍十度之意敢啓傳曰知道
정조 13년
蔡弘履以工曹言啓曰本曹郞廳今己酉年春夏等褒貶及屬司尙衣院繕工監掌苑署造紙署典涓司官員今己酉年春夏等褒貶合六度磨勘以入而屬司瓦署官員今己酉年春夏等褒貶因該署提調有故限內不得磨勘屬司掌苑署造紙署瓦署官員去戊申年秋冬等褒貶亦因各該司提調有故限內不得磨勘其時官員亦多遷轉依近例蕩滌之意敢啓傳曰知道
정조 13년
洪仁浩以中樞府判府事意啓曰今春夏等褒貶當爲等第而領府事臣金致仁有身病限內不得磨勘之意敢啓傳曰知道
정조 13년
蔡弘履以宣惠廳都提調意啓曰本廳郞廳今己酉年春夏等褒貶等第磨勘以入之意敢啓傳曰知道
정조 13년
李亨元以濬川司都提調意啓曰本司都廳及郞廳今己酉年春夏等褒貶等第磨勘以入之意敢啓傳曰知道
정조 13년
蔡弘履以敦寧府言啓曰府郞廳等矣今春夏等褒貶等第當爲磨勘而首堂上身病限內不得爲之之意敢啓傳曰知道
정조 13년
蔡弘履以宗親府有司堂上意啓曰本府郞廳矣今己酉年春夏等褒貶等第當爲磨勘而堂上不備限內不爲之之意敢啓傳曰知道
정조 13년
蔡弘履以耆老所言啓曰本所堂上多有身病今春夏等褒貶啓本限內不得封進之意敢啓傳曰知道
정조 13년
蔡弘履以忠勳府言啓曰今己酉年春夏等褒貶當爲磨勘而本府有司堂上綾恩君臣具允明有身病延豊君臣李𡊠服制未出仕限內不得爲之之意敢啓傳曰知道
정조 13년
洪仁浩以賑恤廳言啓曰因漢城府民家頹壓別單兩度恤典卽爲題給事命下矣全家頹壓北部字內七戶西部字內四十三戶南部字內十五戶全家漂失西部字內一戶合六十六戶各錢二兩完少頹多北部字內六戶西部字內二十五戶南部字內二戶完多頹少中殘獨戶北部字內六戶西部字內十九戶合五十八戶各布一疋完多頹少北部字內三戶西部字內二十一戶合二十四戶各錢一兩合錢一百五十六兩布一同八疋恤典依例分給之意敢啓傳曰知道
정조 13년
洪仁浩以義禁府言啓曰卽接月令醫員朴慶燁手本則以爲時囚罪人徐有聞病勢今已向差云放送何如傳曰允
정조 13년
曺遠振以義禁府言啓曰慶尙監司洪檍狀啓據刑曹粘目內長木浦前別將李弘秀移本府處之事允下矣李弘秀今方待命卽爲拿囚之意敢啓傳曰知道
정조 13년
正言朴宗謙疏曰伏以臣姿性疎迂面皮不媚重以門冷跡孤無望榮途聖恩天大驟通華顯騎省以擢之柏府以寵之旬日之間除旨聯翩自顧無似何以獲此臣誠感激固當竭蹶之不暇而揆分不稱玷汚是懼且以除署行公之命事出格外不敢遽膺違逋之罪合被譴何而幸蒙曲諒乍罷旋敍薇垣新命又下於千萬夢想之外誤恩謬加微衷自激章皇出肅以爲一謝恩命之計而第念官以諫爲名責任不輕苟非言論風采足以振肅朝綱者莫宜居之則如臣譾劣百不猶人其不可因仍蹲踞久辱名器也決矣臣素患伏暑當潦復發重以泄痢猝劇伏枕涔涔萬無供職之望臣安敢晏然冒居重速曠官之罪哉伏乞聖明特許鐫改以安微分焉臣旣乞免則固不敢贅及他說而區區愚衷有不能自已者敢此尾陳焉臣於詣臺之日院吏來告以凡諸懲討之章不許擅呈之意有所飭敎云臣始焉惶惑繼以憂懼而尤有慨於伊時承宣曾無一言執奏以成我殿下無前之擧也噫嘻一自我殿下御極之後邦運不幸亂逆層生寔至于今而鋤治之政失之太寬於是乎有府院之啓焉有兩司三司之合啓焉凡其所請罔非天理民彝之所不容泯而有國之不可一日無者也惟我殿下一向寬貸不賜允許十數年之間新舊相仍前後一套下之所以陳啓者無異乎應文而上之所以賜批者不過乎循例則莫重懲討之擧終無究竟之日故間於連啓之外各陳瀝血之章以伸沐浴之義其情則慼矣其心則苦矣若使殿下其於諸賊之懲討自初嚴斷夬正王法則義理旣明於上公議亦伸於下凡今兩司三司堆積之啓早已收殺不若是相持矣何有更事章奏之紛紜乎臣雖至愚亦知我殿下必不以懲討一事眞謂之不可而有此一切之禁也特以群下之不忠不誠不無挾雜於其間故乃爲此過中之擧耳然而群下則誠有罪矣而義理不可泯也公議不可遏也豈可以群下之罪而竝與其不可泯者而泯之不可遏者而遏之乎臣於此又有所痛心者殿下於前後懲討之擧每以慼我心爲敎而諸臣亦不忍貽戚上心者久矣然而臣以爲是大不然夫事有至於慼聖心則其爲臣民之至冤至痛而不容於掩置也明矣唯其至冤至痛不容於掩置故雖至於慼聖心而有不得陳焉而我殿下輒以慼我心爲敎遂至於掩置而不克究則是臣民之痛終無可伸之日而殿下之慼殆將無時而可已也臣謂未究諸賊一竝嚴覈各施典刑則義理自此而得明公議自此而得伸而神人之憤於是乎少洩矣伏願殿下少垂省察焉臣無任屛營祈懇之至省疏具悉大抵旣有臺啓則不必更有章箚之謄傳今番申禁出於修復爾何云云乎至於尾陳事貽慼之敎事理卽然爾亦何乃如是勿辭察職
정조 13년
左議政李性源十七度呈辭不允批答王若曰君臣所貴相信旣渙諭之屢宣進退不宜自輕何巽牘之繼至辭已竭矣誠未至歟顧今邦國多艱之時實非輔相求去之日平蕩之治理未著朝象漸就睽乖懷保之實惠不孚民生益阽困瘁霖潦甫霽功必待體經而調元宵旰獨憂義亦重同休而共戚予方賴卿而弘濟卿胡捨予而力辭誠禮政篤於責成登庸纔一二歲疾𧏮非至於難强控引遽十七章巨川若游方藉作楫之手大道偕底無替推車之功更宣敷心之音庸勉鞠躬之義於戲前後之敦迫已至豈待多言上下之情志要孚須在默諒幸體至意亟斷來章所辭宜不允故玆敎示想宜知悉知製敎李羲觀製進
정조 13년
己酉六月十五日辰時上御熙政堂吏兵房承旨持褒貶啓本入侍時行都承旨蔡弘履行左承旨徐鼎修行右承旨李亨元左副承旨洪仁浩右副承旨曺遠振同副承旨尹㬦假注書柳師模李海隣記注官金健修記事官金祖淳以次進伏訖弘履曰卽伏見京畿監司趙鼎鎭原春監司李度默黃海監司李洪載平安監司鄭昌聖咸鏡監司李秉模今春夏等褒貶啓本則守令察訪無一人居下殊無嚴明殿最之意竝推考警責何如上曰依爲之出擧條亨元曰卽伏見平安監司鄭昌聖慶尙監司洪檍左水使李鴻運全羅監司尹行元兵使李潤彬左水使李健修右水使李文喆京畿水使申大謙忠淸水使柳文植黃海水使李格南兵使姜五成今春夏等褒貶啓本則邊將無一人居下殊無嚴明殿最之意竝推考警責何如上曰依爲之出擧條命退承史以次退出
정조 13년
己酉六月十五日酉時上御重熙堂左副承旨入侍時左副承旨洪仁浩假注書李海隣記注官趙慶遠金健修以次進伏訖上命書傳敎曰政官待開門牌招開政上曰當該注書汰去出榻敎命退承史以次退出
정조 13년
行都承旨蔡弘履坐行左承旨徐鼎修坐行右承旨李亨元病左副承旨洪仁浩坐直右副承旨曺遠振坐直同副承旨尹㬦坐注書沈奎魯仕徐有聞仕直事變假注書申星模仕
정조 13년
蔡弘履啓曰都目政事今六月二十日爲之之意敢啓傳曰知道便殿當親臨
정조 13년
蔡弘履啓曰新除授同義禁邊得讓除拜後過三日不爲出肅依定式推考警責仍卽牌招何如傳曰允
정조 13년
傳于洪仁浩曰左副承旨與來待諸臣入侍
정조 13년
有政吏批判書李在簡進參判金文淳在外參議李祖源進行都承旨蔡弘履進以趙貞相爲掌令鄭晩錫爲持平申爲正言李趾永爲修撰尹瑩爲司甕直長南鶴玄爲氷庫別檢尹光柱爲三嘉縣監
정조 13년
兵批判書李文源進參判柳誼病參議朴宗岳病參知李敬一入直左副承旨洪仁浩進以金頤柱爲同知吳熙昌爲同知趙宗鉉爲副摠管李東曄爲副摠管李鎭璧爲五衛將李顯宅爲五衛將柳鎭曄爲訓鍊僉正同知單宋世殷副司直魚錫定宋翼孝尹光顔副司果李晴朴奎淳韓光植
정조 13년
洪仁浩啓曰大司憲具㢞掌令趙貞相持平鄭晩錫牌招啓辭未下執義李身晦掌令閔彝顯持平李顯道俱在外監察茶時之意敢啓傳曰知道
정조 13년
以左議政十八度呈辭傳于蔡弘履曰不允批答
정조 13년
以漢城府民家頹壓別單傳于曺遠振曰恤典卽爲題給
정조 13년
以原春監司狀啓原州等邑民家漂壓人物渰死事傳于曺遠振曰原州平昌元恤典外加給米斗致死人生前還上身布蕩減事回諭
정조 13년
備邊司以李漢豐爲御營大將
정조 13년
蔡弘履以吏曹言啓曰今日本曹開坼坐起時考見諸道褒貶啓本則興德縣監禹拓夏以倉逋盍察爲目開寧縣監李義肅以盍飭奴橫爲目鎭海縣監李宅觀以邑殘人微瑣謗姑恕爲目熙川郡守李厚在以謗以賄聞先示薄警爲目文川郡守李師曾以病奈妨務爲目獒樹察訪文燦奎以糶政盍愼爲目平陵察訪崔慶鎭以引滿宜警爲目則竝宜置下考而置諸中考安州牧使李師濂以旣不內疚何畏鄕訕爲目則宜置中考而置諸上考殊無嚴明殿最之意五道道臣推考警責六邑守令兩驛察訪竝依例罷黜何如傳曰允病妨則均吏奴無異一論一否事近斑䮕卿等詳閱更爲草記可也
정조 13년
蔡弘履以吏曹言啓曰本曹開坼草記批旨內病妨則均吏奴無異一論一否事近斑駁卿等詳閱更爲草記可也事命下矣更考各道褒貶啓本則信川郡守李義鳳以病或妨務爲目咸陽郡守金魯岳以庇吏何過爲目則竝宜置下考而置諸中考殊無嚴明殿最之意臣等初不能詳審致勤下敎不勝惶悚而兩道道臣推考警責兩邑守令一體罷黜何如傳曰允以奈與或之字意淺深未免一仍一否云而旣出各手亦異內句以此取舍未知爲然而圖報與愛民之心道旣言病不至厲民數遞之弊宜念與文川守竝勿論可也
정조 13년
蔡弘履以吏曹言啓曰樂安郡守宋觀休谷城縣監柳正養俱以三年窠守令兩次居中其不治可知竝依例罷黜何如傳曰允
정조 13년
洪仁浩以兵曹言啓曰龍津萬戶申載熙安骨萬戶卓世文古突山別將吳命堅三年內二等褒貶居中其不職可知竝依例罷黜何如傳曰允
정조 13년
曺遠振以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
徐鼎修以賑恤廳言啓曰因漢城府民家頹壓別單恤典卽爲題給事命下矣全家頹壓西部字內二十七戶北部字內一戶全家漂失西部字內四戶合三十二戶各錢二兩完少頹多西部字內十九戶南部字內二戶北部字內七戶完多頹少中殘獨戶西部字內十六戶北部字內一戶合四十五戶各布一疋完多頹少西部字內二十二戶中部字內一戶南部字內二戶北部字內五戶合三十戶各錢一兩合錢九十四兩布四十五疋恤典依例分給之意敢啓傳曰知道
정조 13년
義禁府啓目長木浦前別將李弘秀原情云云觀其爰辭考諸府上文書則癸卯間果以此事因綉啓已爲科罪是白乎則今不可以一事再勘是白乎矣臣府不敢擅便上裁何如判付啓然則放送爲良如敎
정조 13년
左議政李性源十八度呈辭不允批答王若曰上下之情志相孚卿宜見諒前後之辭遜太過予欲無言復此諄諄毋或邁邁念昔中書卜甌之擧要藉巨川作楫之功先見豫斥奸凶其志則明義理而嚴懲討新政益懋恢蕩所賴者鎭浮囂平物情綜密規模期時艱之弘濟公平器度佇世道之彌綸那知倚爲重之辰屢陳辭以疾之牘風雲之際遇甚感所貴君臣之交須雷雨之經綸素多寧抛民國之重務宵衣旰食宜念丹扆之獨勞昔疾今愈何求綠野之晩計國家與同休戚庶幾鞠躬而盡誠朝野想望風儀其勿奉身而乞退遜讓迄可休矣誠禮或未孚歟於戲台席久缺寧使端揆而獨賢賓筵復登宜補寡躬之不逮須體申諭之至意亟回已決之遐心所辭宜不允故玆敎示想宜知悉知製敎李遇濟製進
정조 13년
判府事徐命善箚曰伏以課績重典也備員開坐親書等第開坼以前不敢輕洩所以嚴其法也京外通行之例夫人孰不知之臣於日前御營廳褒貶時與大將臣李邦一同議殿最停當草本傳謄於啓本則將臣以許多題目之對案淨寫恐或有點汗欠精之弊欲其退住一室從容書來故臣果率爾許之及其書來也日勢已晩封進爲急所致詳者不過字劃之訛謬而其使人代筆曾是臣意慮之所不到昨因史官之來詢將臣始乃首實臣以主管磨勘之人事當卽席自引仰請其矇不覺察之罪而適因從事去就促敎連下擧行方棘且伏念史官旣已知奏則處分未降之前遽入文字事近推諉跡涉唐突故咨且隱忍以至于今而經宿恭俟郵罰尙遲則一向泯伏不思所以自處亦非分義之所敢出玆將短箚仰暴情實伏乞聖明亟降威令重勘臣昏謬不職之罪以爲壞格蔑法者之戒千萬幸甚取進止答曰省箚具悉卿懇雖大罪重犯有問則直對可也昨於卿因史官言査問也名以將臣二三其說所爲萬萬痛駭孰謂老癡乎濫矣濫矣揆以典憲焉逭重勘而當初傳諭亦出斟量貶目事旣發於筵席諸承宣皆言之置之反涉如何雖使卿査奏大體則欲付不屑之科該將臣姑施刊削之典卿則磨勘之後許令隱避書之慨然則慨然無關於昨日欺隱之事有何不敢董飭之嫌卿須體予至意勿復辭巽仍傳曰此批答遣史官傳諭
정조 13년
己酉六月十六日辰時上御誠正閣右副承旨入侍時右副承旨曺遠振記事官徐有聞記注官趙慶遠金健修以次進伏訖上曰左副承旨與來待諸臣入侍可也慶遠承命出與左副承旨洪仁浩一提學金鍾秀檢校直提學徐有防前承旨李家煥李書九偕入進伏上曰海東邑誌經紀已久而尙未就緖故爲其講定使之入侍矣此非數三人所可分掌之事而設廳則近於張大何以則可得速成耶鍾秀等曰圖籍有國之不可無者而迄未告成誠甚可悶設廳之張大誠如聖敎臣等之意則廣選典古之人使之會稡於藝館恐爲便宜矣命書傳敎曰海東邑誌卽倣輿地勝覽義例爲一部懲信之文獻而彙編昉自數十年前尙無頭緖年前會稡有命亦至今陶洗無期設廳則張大一人則孤單不可一味任置以此意內閣知悉一提學及檢校直提學句管前承旨李家煥李書九較正閣臣及抄啓文臣已減下人及三司中抄出分授一道三南則每道各定二人各以分掌之道趁卽彙稡陶洗送于較正處較正處看詳送于主管閣臣閣臣取捨待歸一入啓事分付人才豈獨在於科臼中人乎見於檢書輩抱才空老可以反隅各道原分掌一人外勿拘文蔭加定一人事分付上曰邑誌中未能詳錄處發關使之改修正以納務從纖悉可也命退諸臣以次退出
정조 13년
己酉六月十六日午時上御重熙堂左承旨入侍時行左承旨徐鼎修記事官徐有聞記注官金健修記事官金祖淳以次進伏訖上曰提調若入來使之入侍可也賤臣承命出與藥房提調徐有隣偕入進伏上曰吏兵批序陞單子持入可也賤臣承命出持入有隣曰因禮曹關寧陵安香廳以下公廨諸處修改之役別定計士看審籌摘仍爲往復本陵參奉停當其所入物力矣修改日字令禮曹推擇知委使之監董擧行何如上曰依爲之出擧條有隣曰年例鑄錢秋冬間當爲更始而所入鐵物專靠於倭銅若不別立科條嚴加申飭則任譯輩之隱漏潛賣將無所不至而萊府釜山亦不句管照檢則鑄所事將未免狼狽之歎毋論熟銅生銅凡係倭銅如數收聚毋敢隱漏毋敢擅賣趁期上送而若有一毫犯科之弊當該首譯自臣曹草記重勘訓別等自萊府從重棍治照律嚴繩不飭之萊府釜山亦爲筵稟論責事出擧條爲先發關分付仍爲定式施行何如上曰依爲之出擧條命有隣先退命書傳敎曰完伯事誠可悶近來狀辭事屬前例者其文頗燦燦若有論理或稍脫格例之事未免拖東倒西治績豈關於文簿而疎漏則甚矣雖以此到任後刑獄錄啓審理等案觀之頭緖晃漾朝家當何以區別處分該道臣從重推考命退承史以次退出
정조 13년
己酉六月十六日酉時上御重熙堂坐直承旨入侍時左副承旨洪仁浩記事官徐有聞記注官趙慶遠金健修以次進伏訖命書傳敎曰有國大政莫過於考績貶目題評開拆前無得漏洩邦禁至嚴親自書塡卽三百年流來古規近來京外貶目替書之弊決知非李邦一一人事之寒心容有極乎令京外磨勘之臣一一首實以其罪罪之非不知也京司與巡營其弊必絶罕然則査勘殘帥便不聳動今姑含忍爲先自廟堂內而京司外而營閫申加嚴明禁飭後復有犯開坼日該房承旨執奏若屬疑晦處査問待其首實竝依法典處斷斷不饒貸俾各惕念懲畏莫犯邦憲又命書傳敎曰卽聞補遷之故前參軍以今政仕滿應出六人無故作散云旣經磨勘又必巡山止此足以飭勵西道參軍李晩秀改差前參軍朴祥煥仍任使之依例出六事分付上曰御將出代間都提調兼察從事官發牌聽傳敎新除授御將待下批牌招卽爲傳授命召出榻敎命退承史以次退出
정조 13년
行都承旨蔡弘履坐直左承旨韓晩裕坐直右承旨李敏采坐左副承旨柳烱坐右副承旨南鶴聞坐同副承旨洪義浩坐注書沈奎魯仕直徐有聞仕事變假注書申星模仕
정조 13년
蔡弘履啓曰來二十一日朝參日次矣敢稟傳曰停
정조 13년
蔡弘履啓曰大司憲具㢞掌令趙貞相持平鄭晩錫牌招啓辭未下執義李身晦掌令閔彝顯持平李顯道在外監察茶時之意敢啓傳曰知道
정조 13년
蔡弘履啓曰來二十一日輪對日次矣敢稟傳曰爲之
정조 13년
蔡弘履啓曰右承旨李亨元今日不爲仕進卽爲牌招何如傳曰允
정조 13년
蔡弘履啓曰同副承旨尹㬦今日不爲仕進卽爲牌招何如傳曰允
정조 13년
承旨前望單子入之柳烱南鶴聞李敏采洪義浩落點
정조 13년
備邊司薦望金思穆爲摠戎使
정조 13년
以漢城府民家頹壓別單傳于韓晩裕曰恤典卽爲題給
정조 13년
以慶尙監司狀啓雨澤事傳于韓晩裕曰比之所料道內列邑雨澤別無大害還甚萬幸至於梁山金海密陽三邑之水沈雖緣地勢之似然何待來頭看坪另飭守宰汰落處躬審抄出使之報來後狀聞事回諭
정조 13년
以慶尙監司狀啓義城縣民家漂壓事傳于南鶴聞曰依尙州例各別顧恤事回諭
정조 13년
蔡弘履以吏曹言啓曰司僕寺正韓光近呈狀內矣身宿疾當暑添劇供職無路斯速入啓遞改云身病旣如是沈重則不可强令察任今姑改差何如傳曰允
정조 13년
韓晩裕以賑恤廳言啓曰因漢城府民家頹壓別單恤典卽爲題給事命下矣全家頹壓西部字內十五戶中部字內一戶全家漂失西部字內八戶合二十四戶各錢二兩完少頹多西部字內十戶東部字內一戶完多頹少中殘獨戶西部字內九戶合二十戶各布一疋完多頹少西部字內八戶各錢一兩合錢五十六兩布二十匹恤典依例分給之意敢啓傳曰知道
정조 13년
左議政李性源箚曰伏以明日惠慶宮誕辰大臣諸臣莫不進承起居各伸其歡欣頌祝之誠而臣獨蹙伏私次蠢動無路情禮虧缺生不如死仍伏念臣之猥上辭單恰爲十有八度而每奉十行之諭尙稽一遞之願徊徨閔隘夙宵靡措顧臣必遞之義難强之狀已悉暴於前後筵席而以公則當此民憂多端至尊獨勞之時緣臣無似久玷匪據上辱恩禮下曠職事一日蹲仍爲罪滋大以私則狗馬賤疾與日俱深積祟兼發衰氣難敵時月之內無望差痊惟有遄解重務庶或復尋生路生成之澤仁天在上體諒之恩不日且下而職名尙縻病心愈急寤寐祈祝不啻飢渴以我聖上憫恤眷顧之至意豈不有以惻然垂憐亟賜處分也耶噫臣情事悲苦身世窮獨一息僅存萬都灰廓然穹壤所仰戴者殿下報答之願炳然如丹惟以鞠躬盡瘁四字銘于肝誓于心叨竊之愧非所顧也顚沛之憂非所恤也邇來所遭危辱備至而亦復拚棄廉防一直冒沒有召則趨有命則承臣之不有其身有進無退之義庶幾天鑑之所俯燭而今乃筵懇單籲鎭日瀆擾恩批屢下頑不知變者豈臣殫渴之誠或間於先後而然哉誠以衰日益甚病日益痼神情已消亡矣筋力漸澌盡矣天之所廢力不從心雖勉强實無奈何故耳情窮勢蹙輒皆冒入文字仰瀆崇聽伏乞聖明曲垂照察亟遞臣職俾重任毋曠殘喘獲延仍治臣闕禮之罪以警具僚不勝幸甚答曰省箚具悉卿懇連日辭單只宣例批是豈敬禮有未盡而然也予於卿不欲假設虛文卿庶幾諒之然中書重任誠難遽爾曲施卿須安心愼攝如得可强須卽出而視事以副慇懃之至意仍傳曰此批答遣史官傳諭
정조 13년
右議政蔡濟恭箚曰伏以臣卽伏見前訓鍊大將李柱國疏本則以殿最啓目之倩人代寫有首實之擧臣於是不勝惶愧悚蹙之至臣於伊日與大將同爲開坐議定題目之後時方極熱老將臣之冠服跪前累幅繕寫實爲可悶依其願使之移坐隣房從容寫出寫訖躬持展示臣但慮其字有訛誤屢回諦審而已親寫代書初不疑問今其疏出乃知臣不能覺察之罪無所逃矣夫殿最莫嚴之政而其襲謬如此聖上之亟命不敍允合飭勵之典以臣之冒居大官罪則同而罰則異有非聖朝嚴殿最均刑政之意所關誠非細矣況以此旣罷將臣之職使臣兼察將臣之任此決非臣所敢安而所敢受者也玆敢短箚呼籲伏乞亟降威命以嚴邦憲以安賤分焉答曰省箚具悉卿懇昨於徐判府箚批亦已慰勉卿等之許令移坐書之出於務精致愼之意兩將臣之乘此會倩書所失在彼在卿等何有安心勿辭摠察仍傳曰此批答遣史官傳諭
정조 13년
前直長閔彝顯疏曰伏以流光迅邁我文孝世子廟貌載新移奉禮訖帀域臣民冤號如初臣跡忝宮銜終阻陪班至痛深哀無地可伸俯仰摧咽秪有涕淚之無從竊欲上章自列仰請恩譴而瀆撓是懼一味泯伏瞻望宸極益增隕越不圖玆者伏奉有旨又以臣爲司憲府掌令仍命臣乘馹上來臣祗受跪讀惝怳驚惑誠不知無狀賤臣罪積違逋而聖上所以優容而眷顧之者乃至於斯也噫臣之猥玷薦目居然六年于玆矣自是以來凡於講官之選憲職之除因仍排擬有同宿趼方殿下以至公臨下以至明御物用捨擧措咸得其宜而獨臣此事有乖綜核將見人心由臣而未厭仕路由臣而漸淆豈不深可惜哉抑臣之區區情實臣於前此辭疏仰暴靡遺伏想聖明或賜照燭而猶且收召頻繁式至于今豈殿下以臣前後所陳爲出於飾詐例讓而有不足鑑納也耶臣性質愚下旣無藏修之夙志久趨祿仕又非林泉之遐躅則有召而一向違傲除官而輒事祈免者非昔躁而今廉也實以聖眷愈隆臣進愈阻非敢恤一己之狼狽誠懼以蟣蝨之微仰累日月之明也故臣每竊自誓以爲爲臣而夤緣倖會盜竊踰濫以欺君父其罪罔赦惟有亟辭誤恩不浼淸朝爲可以自贖其萬一臣之愚悃斷斷在此上天鑑臨臣何敢毫分有飾故爲此矯情沽名之態耶況今儲宮之讎怨未復一國之冤憤莫洩於斯時也尤宜極選剛方正直言議剴切者以畀夫正倫綱討亂逆之責而今乃委之於在外賤蹤一任其瘝曠不惟微臣罪戾由是益重抑亦公朝事體所損非細此又臣之所大懼也玆敢不避猥越之誅略暴肝膈之懇伏乞天地父母深念臺職之不輕俯察私分之難安特賜鐫免仍勿檢擧俾臣得以守分畎畝以畢餘生千萬幸甚答曰省疏具悉爾懇爾之在旌招之列今幾年矣以世祿之家豈可不念君臣之大義而只欲守東岡之陂乎爾須幡然登道用副予如渴之望
정조 13년
訓鍊大將李柱國疏曰伏以臣不揣朽鈍叨冒戎務未報涓埃之萬一徒增日夕之兢惶此際伏見御營廳都提調臣徐命善箚本則御營大將臣李邦一褒貶題目代書事也臣於是自顧慙恧措躬無所臣狗馬賤疾去而益甚手戰眼昏日加一日尋常書札亦不得成字故果於今月十二日與都提調臣蔡濟恭貶目修啓時蒸炎政酷暑症重添悶瞀眩暈不能躬寫未免各坐而倩書臣罪至此自無所逃臣才識駑下衰病癃痼本局重任實無一半分堪承之望只爲受恩如天圖報無地不敢言私黽勉强策而緣臣不學無識莫重殿最竟蹈冒犯之科鈇鉞之誅誠甘心臣雖至愚粗識無隱之義豈可以無本營問啓之事厭然自掩欲爲倖免之計乎伏乞聖慈亟治臣倩寫之罪以肅朝綱以安臣分千萬幸甚批答見筵說
정조 13년
敎摠戎使金思穆書王若曰躋金珥之顯班已多績用授玉帳之重寄申膺簡掄壁壘生輝保障有托眷玆漢北一鎭卽我海東重防金湯壯襟帶之形最是京都近地靑油按靲之制統我畿輔諸軍桑土慮深可想嚴鎖鑰之意笠轂權重必籍作干城之才惟卿慶恩肖孫謹飭素性揚歷已遍中外自先朝寵遇式隆休戚與同國家至今日倚毗克篤畿藩海臬勞績夙彰喉院籌司訏謨密贊蓋其文武兩備無適非宜亦嘗摠制一營屢叨斯任玆當重宸之聽鼓尤宜熟路之駕車玆授卿以摠戎使卿其克恢舊猷祗服新命措置儲胥想有已試之規訓鍊師徒益勉申明之律於戲體寡人復畀之意制閫須嚴追先卿節制之風家聲勿墜故玆敎示想宜知悉知製敎李羲觀製進
정조 13년
己酉六月十七日卯時上御春塘臺左副承旨入侍時左副承旨洪仁浩記事官沈奎魯記事官洪命馥記注官金鳳顯以次進伏訖以訓鍊大將李柱國上疏命書傳敎曰開坼日見貶目畫麤字大有戰𤁧之意至以訓局則守法有嘉乃之敎觀此疏語又不免冒犯身爲元戎無難襲謬其爲罪比他倍甚豈不萬萬駭然自首者勿論之文豈可引用乎然與李邦一事事件各異勘罪宜有分等此上疏還給訓鍊大將李柱國亟施不敍之典又命書傳敎曰尙州漂戶至於四十之多令道伯別給周恤之資期於從速奠接事回諭又命書傳敎曰昨日下敎旣有欲令自首而姑且含垢之敎京外貶目倩書者元不一一査出勘罪則豈可以首實之疏遽然捧入以致勘罪之或爲或否乎元戎自別雖已處分該房捧入難免曲循當該承旨遞差在院承旨從重推考此後武將辭疏除非新除或不已事外無得遽然捧入事嚴飭又命書傳敎曰訓鍊大將姑勿出代都提調摠察從事官發牌聽傳敎命書榻敎曰摠戎使移遷之代御營大將兼察牌招聽傳敎又命書榻敎曰新除授摠戎使待下批牌招傳授密符及敎諭書又命書榻敎曰承旨前望單子入之待下批牌招察任仍命退承史以次退出
정조 13년
己酉六月十七日未時上御重熙堂左承旨入侍時行左承旨徐鼎修記事官徐有聞記注官金鳳顯記事官金祖淳以次進伏訖上曰今日之熱最於今夏諸承旨得無病乎鼎修曰臣及右副同副素患腹暑最不能耐遣矣上命書榻敎曰左承旨右副承旨同副承旨聞其實病無以供劇云竝許遞違牌承旨一體許遞前望單子入之待下批牌招察任命讀公事書判付訖命退承史以次退出
정조 13년
行都承旨蔡弘履坐左承旨韓晩裕坐右承旨李敏采坐左副承旨柳焵坐直右副承旨南鶴聞坐同副承旨洪義浩坐直注書沈奎魯仕徐有聞仕直事變假注書申星模仕
정조 13년
惠慶宮朝廷二品以上兩司長官宗親內閣政院玉堂單子問安答曰知道
정조 13년
柳焵啓曰禁衛營將官來言今日本營軍兵日次私習云矣敢啓傳曰知道
정조 13년
柳焵啓曰御營廳將官來言今日本廳軍兵日次私習云矣敢啓傳曰知道
정조 13년
傳于南鶴聞曰再明日都政相値次對進定於明日
정조 13년
南鶴聞啓曰明日次對兩司當爲進參除在外未肅拜呈告人員竝待開門牌招以爲進參之地何如傳曰允
정조 13년
兵曹以趙圭鎭爲摠戎中軍
정조 13년
以左議政李性源十九度呈辭傳于南鶴聞曰不允批答王若曰輔相共國戚休與之圖理去就視義可否貴乎得當卽予誠禮之斯勤何卿遜辭之愈固自良輔登庸以後而寡昧倚毗冞隆才猷則綜密周詳任之以經濟世務風範端凝整飭期之以彈壓具僚雅志不憚於險夷曾所眷注時象況値於泮渙庶使彌綸那知托重之辰屢陳釋負之請邁邁之志旣決嗟庶務之久瘝諄諄之諭每宣想予意之已悉昨頒箚批倘副虛佇之望今阻候班應切耿結之戀言出敷腹義無潔身於戲神明克扶庶昔疾之今愈上下交勉冀遐心之亟回所辭宜不允故玆敎示想宜知悉知製敎金熙朝製進
정조 13년
以平壤府慰諭宣傳官狀啓被災民人處助給材糧鱗次結構事傳于洪義浩曰爾則回還事回諭
정조 13년
以黃海監司狀啓信川郡麰還停捧還穀加分令廟堂稟處事傳于洪義浩曰竝依狀請施行事回諭
정조 13년
柳焵以兵曹言啓曰新除授五衛將李鎭璧在外未上來宿衛輪番之任不可久曠改差何如傳曰允
정조 13년
李敏采以賑恤廳言啓曰因漢城府民家頹壓別單恤典卽爲題給事命下矣西部字內全家頹壓九戶各錢二兩完少頹多十五戶完多頹少中殘獨戶十七戶合三十二戶各布一疋完多頹少四戶各錢一兩合錢二十二兩布三十二疋恤典依例分給之意敢啓傳曰知道
정조 13년
行都承旨趙宗鉉坐行左承旨李時秀未肅拜右承旨洪文泳坐左副承旨韓晩裕坐直右副承旨洪義浩坐直同副承旨沈煥之在外注書沈奎魯仕徐有聞仕直事變假注書朴崙壽仕
정조 13년
韓晩裕啓曰御營廳將官來言今日本營軍兵日次私習云矣敢啓傳曰知道
정조 13년
洪義浩啓曰事變假注書申星模身病猝重勢難察任今姑改差何如傳曰允
정조 13년
申星模改差代以朴崙壽爲事變假注書
정조 13년
徐有聞病代以白慶楷爲假注書
정조 13년
傳于韓晩裕曰大臣備局堂上引見
정조 13년
傳于洪義浩曰左承旨同副承旨入侍
정조 13년
承旨前望單子入之趙宗鉉落點
정조 13년
右邊捕盜大將前望單子入之趙圭鎭落點
정조 13년
傳于洪義浩曰戶曹判書入侍
정조 13년
傳于韓晩裕曰農務方殷上京守令皆令申飭下送後草記
정조 13년
吏曹參判前望單子入之洪秉纘落點
정조 13년
韓晩裕啓曰新除授吏曹參判洪秉纘方在罷散中何以爲之敢稟傳曰敍用
정조 13년
韓晩裕啓曰掌令趙貞相牌招之下陳疏到院而以疏代避故連爲退却而以此相持莫重命招尙無去來門限將迫監察茶時又不得入稟事甚未安推考警責何如傳曰從重推考
정조 13년
韓晩裕啓曰大司憲具㢞掌令趙貞相牌不進執義李身晦掌令閔彝顯持平李顯道在外持平一員未差監察茶時之意敢啓傳曰知道
정조 13년
傳于韓晩裕曰當該承旨遞差
정조 13년
傳于韓晩裕曰承旨前望單子入之待下批牌招察任
정조 13년
承旨前望單子入之洪文泳落點
정조 13년
韓晩裕啓曰當該承旨遞差事命下矣坐直無人右承旨韓晩裕同副承旨洪義浩牌招入直何如傳曰允
정조 13년
韓晩裕啓曰明日殿座承旨不可不備員未差之代政官牌招開政差出待下批仍卽牌招何如傳曰前望單子入之待下批牌招察任
정조 13년
承旨前望單子入之李時秀沈煥之落點
정조 13년
趙宗鉉啓曰同副承旨洪義浩疏批已下卽爲牌招何如傳曰允
정조 13년
洪義浩啓曰明日殿座承旨當爲備員而同副承旨沈煥之在外合有變通之道何以爲之敢稟傳曰許遞前望單子入之待下批牌招察任
정조 13년
以左議政李性源二十度呈辭傳于洪義浩曰不允批答王若曰纔下十行渙音予方勤勤不已繼尋卄度巽牘卿何邁邁至斯當是時舍卿伊誰而平日非予所望顧今台席之久曠疇與國事之共貞朝象無寅協之休難期同心戮力廟謨有叢脞之歎誰復聚精會神若涉水無津涯未禁艱憂之溢目當與國共休戚尙賴承弼之仔肩肆以予注意也深豈許卿奉身而退得之心而安詳豈悌綽有賢宰相風儀措諸事而鍊達綜明幾占古大臣德業謗議付橫逆之至寧或介懷疾病賴神明之扶自當勿藥矧玆倚爲重之際初無必可去之端於戲倘念進亦憂退亦憂之規豈忍便訣深軫用有終相有終之義宜思改圖亟斷來章勉副至意所辭宜不允故玆敎想宜知悉知製敎朴宗正製進
정조 13년
以大司諫尹尙東牌不進推考傳旨傳于韓晩裕曰許遞
정조 13년
以朴一源囚單子傳于洪義浩曰極熱滯囚可悶考律草記重勘
정조 13년
韓晩裕以吏曹言啓曰社稷署直長金羲淳呈狀內矣身素患腹暑當此極熱轉益添劇萬無供仕之望云身病旣如是則不可强令察任今姑改差何如傳曰文臣之圖遞可駭此草記勿施
정조 13년
洪文泳以賑恤廳言啓曰因漢城府民家頹壓別單恤典卽爲題給事命下矣南部字內全家頹壓五戶各錢二兩完少頹多一戶布一疋恤典依例分給之意敢啓傳曰知道
정조 13년
趙宗鉉以司饔院都提調提調意啓曰宗廟薯藇薦新時淸蜜入盛鍾子自廚院進排都下於本署後草記事命下矣依傳敎鍾子十四立進排都下於本署之意敢啓傳曰知道
정조 13년
洪義浩以兵曹言啓曰景福宮衛將宋世殷病難供職呈狀乞遞輪番之職不可久曠改差何如傳曰允
정조 13년
洪義浩以兵曹言啓曰慶熙宮衛將李應燁身係軍門勢難兩處供職呈狀乞遞改差何如傳曰允
정조 13년
洪義浩以兵曹言啓曰依下敎宣薦閑良張鉉宅李允熙充定北兵營親騎衛卽爲發送肄習技藝之方使該帥臣另加申飭弓馬之才待其成就馳報臣曹事分付北兵使洪和輔處之意敢啓傳曰知道
정조 13년
洪義浩以兵曹言啓曰今六月二十日文臣朔試射日次而親臨都政相値不得爲之之意敢啓傳曰知道
정조 13년
韓晩裕以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
韓晩裕以都摠府言啓曰今日入直軍兵等中日習射事標信命下矣日勢已晩不得爲之之意敢啓傳曰知道
정조 13년
韓晩裕以都摠府言啓曰副摠管李東曄以禁衛中軍軍兵等中日試放事南別營晝仕出去之意敢啓傳曰知道
정조 13년
韓晩裕以義禁府言啓曰前大將李漢豐良才驛定配當日押付事承傳啓下矣李漢豐以承傳內辭意具罪目卽爲發遣府書吏押送配所之意敢啓傳曰知道
정조 13년
韓晩裕以義禁府言啓曰時囚罪人朴一源考律草記重勘事命下矣朴一源京畿監司趙鼎鎭査啓據刑曹粘目內李東機之縊死在於就囚一夜之間而又有其弟之呼訴則卽當行檢以破其疑而謂之處義仍以掩置致使獄情至今疑亂檢獄重事不關於屍親之官庭肆惡則以此引嫌尤是意外其罪狀令該府拿問處之罪取考律文則大明律檢驗屍傷不以實條有曰凡檢驗屍傷托故不卽檢驗者杖六十不應爲條有曰凡不應得爲而爲之事理重者杖八十名例有曰二罪俱發以重者論大典通編推斷條有曰犯私罪杖八十奪告身三等犯枉法受贓外笞杖竝收贖云矣朴一源從重論杖八十收贖奪告身三等放送何如傳曰允如有功議各減一等
정조 13년
韓晩裕以義禁府言啓曰朴一源杖八十收贖奪告身三等照律草記批旨內如有功議各減一等事命下矣朴一源十三代祖訔佐命功臣潘城府院君七寸親云功議各減一等杖六十收贖奪告身一等之意敢啓傳曰知道
정조 13년
同副承旨洪義浩疏曰伏以臣卽伏見掌令趙貞相到院之疏則以其辭疏之不捧至有喉院慨然之斥臣於是不勝驚惑之至原疏大略卽是以疏代避故臣果按例而退却矣非斥之來理難晏然玆敢忙陳短章經出禁扃伏乞聖明亟遞臣職仍治臣擅離之罪以安私分以肅朝綱不勝幸甚答曰省疏具悉爾其勿辭察職
정조 13년
副修撰李羲觀疏曰伏以臣空空一賤夫也門地至寒素才學至鹵莽循分揣宜夫豈有當世榮顯之望而猶不免强所不能隨衆進取者特以家貧親老爲祿仕計耳不意釋褐以來偏蒙洪造跡廁講製之班身登法從之列恩推老父資躋緋玉闔室榮感惟有瞻天而攢祝不意春間瀛館華選又及於無似之賤夫此選之不古也久矣然其爲任則苟非學足以啓沃經幄文足以黼黻鴻猷者固不宜冒居若臣之椎樸滅裂最出人下三年應試短醜畢彰不惟同儕之所共咍抑已淵鑑之所俯燭則其不敢一日堪承也決矣義重量己戒切循墻斷斷此心神明可質只緣臣操守未確義分徒怵始初除命遂不免一再承膺環顧素心其郞當顚倒已無餘地而周旋講對則莫副顧問之責寂寥論列則反承誨責之嚴私心惶感益無容措靜究厥咎豈由他故直以至不稱之人處至不稱之地其隨處跋疐固其勢也噫往雖不諫來猶可追臣之當初承命雖極猥越猶可自諉於一伸叩謝之義而若使臣不念懲吹認作宿趼有除輒出迷不知返是乃眞忘恥饕榮之歸而決非私分之所敢安故日昨除旨之下敢速違傲恭俟重勘聖度天大威罰不加一日之間旣遞而旋授數時之頃初違而再召罪負未勘於逋慢光榮反媒於繽煩臣於是含恩畏義不遑他恤肅命就直只得如舊然其自省慙靦則實百倍於前矣且臣旣自知其人器之決然不稱廉防之必在可辭而乃欲以一時之黽勉復膺遂作仍冒之階包羞泯默不思一暴則臣雖譾劣亦不能爲此玆敢干冒崇嚴仰陳衷懇伏惟聖明察臣言之非出假飾亟鐫臣職仍命選部勿復檢擧以安賤分以重名器焉臣聞人臣事君以守分爲義人主使臣以體下爲仁臣之空疎愚陋決不敢玷冒淸華固臣當守之分而若其區區情私之至急至切實爲通朝之所未有則必欲冒死一籲於聽卑之天庶幾蒙幸於體下之政者亦臣日夕之所耿結也惟殿下俯垂矜憐焉臣父今年七十有五臣母今年七十有三臣生父生母亦皆恰滿六十矣揆以禮經俱在常珍異粻之時而臣家素窮窶無以爲養麤糲之供布褐之資輒至乏絶衰老頤養旣全失宜則疾𧏮之迭作勢所必然而藥餌調將尤茫然無策其在人子之情如焚如灼直是歇後語耳且臣旣終鮮兩家父母實惟臣身是依亦惟臣身是憂依之也專故憂之也偏飢寒而憂衣食疾病而憂療救迷昧而憂訓誨及今通籍從仕雖袍帽僕馬之需亦無非父母所憂蓋臣生世三十七年之間曾無一日一事非貽憂於父母者而乃臣則不孝無狀不能學古人之負米賣傭以便一日之養我東先賢嘗以東俗爲父母所養而不能致養父母爲病然其全然曠闕亦豈有如臣者比哉況今桑楡頹景漸至凜凜草心報暉恐無多日此尤臣所以居恒踧蹙殆無生世之樂者也噫玉署之臣有老親者陳情求邑卽從古美例也日前僚官亦有陳懇蒙恩者顧臣則自知不稱方且祈免之不暇且忝叨榮選日月不久夙夜之役未滿旬望論思之責蔑效分毫則援例陳請尤極悚惶然疾痛而呼天者其聲不暇擇於緩亟今臣情理之萬萬切急匪直疾痛之在身而殿下於臣卽天也臣豈敢以不稱爲嫌不久爲疑自阻於旻覆之下而不思所以大聲而疾籲也哉伏乞殿下諒臣危苦之情恕臣僭猥之誅特加憫惻畀臣一小縣俾得以奉公之暇少遂其反哺之願不惟臣區區至情庶以得伸在淸朝錫類之化亦未爲失也惟殿下試垂察焉臣無任瞻天望聖祈懇切祝之至省疏具悉疏辭下該曹稟處
정조 13년
吏曹啓目粘連啓下是白有亦觀此弘文館副修撰李羲觀上疏則以爲臣之父母今年七十有餘家素窮窶無以爲養麤糲之供布褐之資輒至乏絶藥餌調將茫然無策其在人子之情如焚如灼畀臣一小縣遂其反哺之願亦爲白有臥乎所李羲觀之家貧親老菽水難繼之狀卽通朝之所共知許畀一縣以伸至情允合於孝理之政是白乎矣經幄之臣出補外邑事體不輕臣曹不敢擅便上裁何如判付啓依回啓施行爲良如敎
정조 13년
己酉六月十九日辰時上詣春塘臺殿座入侍時行都承旨蔡弘履左承旨韓晩裕右承旨李敏采左副承旨柳焵右副承旨南鶴聞記事官沈奎魯徐有聞檢校直提學徐有防直閣李晩秀待敎金祖淳以次隨駕上乘輿由賓陽門詣春塘臺降輿陞座命書榻敎曰御營大將出代間都提調兼察焵曰御營大將都提調摠察事命下矣在前如此之時有都提調命招之例有從事官發牌聽傳敎之例今番則何以爲之乎上曰從事官發牌聽傳敎可也出擧條焵曰李漢豐方帶捕將之任何以爲之乎命書榻敎曰右邊捕盜大將李漢豐爲先改差出代間左邊捕盜大將趙心泰兼察牌招聽傳敎上曰捕盜大將前望單子入之待下批牌招傳授命召及大將牌傳令牌出榻敎上曰兵刑換房出榻敎上曰政院擧行極爲駭然仍命書榻敎曰都承旨蔡弘履遞差上曰都承旨前望單子入之待下批牌招察任出榻敎命拿入李漢豐訖敎曰以汝除將任者無他焉忠武子孫中無將任通望之人汝兄雖通望而未嘗見除且汝出入侍衛之列頗有跼蹐謹愼底意稍勝於近日諸武將故以至拔例拂拭矣除拜之初有此犯科放恣極矣無嚴甚矣其委折從實直告可也漢豐曰罪合萬死更無可達而傳襲謬例有此犯科尤爲惶悚矣命決棍五度訖仍命書傳敎曰親問之下所對未免周遮可謂罪上添罪雖不必直施漏洩之律如許無嚴無狀之武帥不可決棍而止前大將李漢豐良才驛定配當日押付命退諸臣以次退出
정조 13년
己酉六月十九日午時上御重熙堂戶房承旨入侍時右承旨李敏采記事官徐有聞記注官金鳳顯記事官金祖淳以次進伏訖上命敏采書傳敎曰日前始見序陞單子濟用判官黃基玉今政以瓜滿作散云先朝外孫在蔭職者只有此人限滿前不爲收用銓曹事極爲駭然勿論內外職明日政仍爲調用事分付命讀公事書判付訖命退承史以次退出
정조 13년
己酉六月十九日酉時上御誠正閣坐直承旨入侍時右承旨李敏采記事官徐有聞記注官趙慶遠金健修以次進伏訖上曰殺獄文案何等重大而罪人金就正之正字誤以三字書之該房承旨問名以入可也賤臣承命出還奏曰右副承旨南鶴聞矣命書傳敎曰殺獄何等至重而有此大段做錯近來政院事皆若此當該承旨遞差命書傳敎曰都政隔日在外吏曹參判許遞前望單子入之待下批待開門牌招參政命書榻敎曰信川郡守李義鳳明日政內移命讀公事書判付訖命退承史以次退出
정조 13년
行都承旨趙宗鉉坐行左承旨李時秀坐直行右承旨李儒敬坐直左副承旨金勉柱坐右副承旨南鶴聞坐同副承旨李敬一坐注書徐有聞病一員未差假注書丁若鏞仕洪樂敏仕直事變假注書朴崙壽仕
정조 13년
李時秀啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 13년
李時秀啓曰大司憲具㢞呈辭執義申禹相掌令閔彝顯在外掌令趙武範持平朴猷煥牌不進持平李之耼在外監察茶時之意敢啓傳曰知道
정조 13년
承旨前望單子入之李儒敬落點
정조 13년
承旨前望單子入之金勉柱落點
정조 13년
都政吏批以李明誠爲司宰主簿閔光暹爲司圃別提尹博基爲引儀李書九爲兵曹參知李德懋爲瓦署別提金履銈爲健元陵令成元柱爲平陵察訪朴宗幹爲谷城縣監金履鎬爲醴泉郡守李學永爲開寧縣監申史源爲珍山郡守宋畊玉爲禮安縣監尹芮基爲海南縣監李膺福樂安郡守尹弘儉爲珍島郡守金復光爲石城縣監李東浚爲禮山縣監申弼垕爲興德縣監朴命球爲藍浦縣監姜鳳瑞爲銀溪察訪朴右源爲景慕宮奉事徐敎修爲廣興主簿洪尙德爲積城縣監崔慶臣爲橫城縣監李彦煐爲河東府使李敏亨爲信川郡守李翼鉉爲巨濟府使沈命德爲安州牧使魚錫定爲安邊府使李晦植爲茂山府使柳爾胄爲三水府使洪守榮爲晉州牧使崔在修爲槐山郡守金宗洙爲南海縣監丁好南爲鎭海縣監李敏佐爲幽谷察訪鄭勗世爲熙川郡守許混爲忠淸都事鄭東愈爲潭陽府使趙光存爲禮賓直長李晩祥爲內資直長李集命爲尙瑞直長南省老爲司饔奉事申文顯爲南部奉事洪留浩爲恭陵令李集星爲司饔僉正尹說爲直講金思䄷爲咸陽郡守申光儀爲黃磵縣監趙鼎耇爲敦寧都正洪大顯爲寧陵令柳鼎周爲弘陵令晉州牧使洪守榮星州牧使鄭華淳相換金履復爲江華經歷李彦植爲南原府使李謙煥爲遂安郡守韓奎爀爲結城縣監沈耇賢爲山淸縣監鄭基煥爲金泉察訪柳烇爲尙瑞直長宋煥昌爲連山縣監崔吉憲爲監察李亨復爲草溪郡守具庠爲左尹尹光垂爲尙瑞副直長金在明爲聞慶縣監徐敎修爲工曹佐郞金晉柱爲漢城判官鄭杆爲益山郡守柳晦源爲中和府使李東爀爲刑曹正郞李烷爲工曹佐郞承文副正字單尹淙張鍚周爲陰竹縣監權𥙣爲社稷令金燨爲宣川府使鄭彦衡爲坡州牧使金履毅爲東部奉事李世胤爲濟用副奉事兪漢謨爲司僕正柳烇爲禁府都事黃基玉爲典籍李趾采爲密陽府使許霔爲陜川郡守金堤郡守李復燮仍任事承傳龜山僉使朴枝萬折衝趙永權今加嘉善加資事承傳李復顯爲濟用判官柳鼎謨爲南部都事金憲球爲直講洪景憲爲木川縣監李勉爲保安察訪尹光垂爲尙瑞直長愼性眞張相五爲典籍朴宗輔爲儀賓都事趙廷鉉爲工曹佐郞許湜爲禮曹正郞李性源爲冬至兼謝恩使趙宗鉉爲副使金熙朝爲書狀金潭金膺著李基禎南景羲爲典籍高克忠爲中學訓導崔致祐爲東學訓導安敬默爲南學訓導金致礪爲西學訓導洪養默爲尙瑞副直長成德雨爲光州牧使高應觀爲禮曹佐郞李海愚爲朔州府使金直休爲內資直長南正圭爲鳳山郡守權𥙣爲定山縣監李學彬爲繕工副奉事金初燮爲獒樹察訪李錫垕爲昌樂察訪姜世模爲典籍朴趾源爲平市主簿洪景斗爲內贍奉事南公轍爲掌樂主簿咸士謙爲司藝南景羲爲監察李潤謙爲鐵原府使李謙會爲詳原郡守梁垸爲興陽縣監李持淳爲造紙別提鄭熙濟爲氷庫別提具絳爲尙衣主簿張宅基爲引儀李雲堋爲司饔主簿柳熽爲廣興主簿沈奎魯白慶楷爲兵曹佐郞李東郁爲寧越府使柳秉均爲白川郡守南正圭今加通政加資事承傳閔垠爲監察閔光暹爲漢城主簿李夏保爲鳳山郡守鄭斗榮爲咸昌縣監權友仁爲熊川縣監李尙運爲禮正郞吳泰齊爲禁府都事李端亨爲監役洪格爲禁府都事李漢興爲宣川府使朴宗敬爲社稷令李可運爲東部都事白慶楷爲禮曹佐郞李秉道爲監察李英孝申大復爲兼引儀申百祿爲瓦署別提陳義行爲引儀韓光近爲穩城府使李元謙爲慶興府使金良倜爲長陵令張鎔爲長興主簿黃致顯爲司圃別提崔孝閔爲內贍主簿金履錫爲漢城主簿皮弘翼爲掌苑別提徐英輔爲楚山府使李近胄爲光陽縣監蔡顯九爲興陽縣監金翊休爲大司諫申禹相爲執義趙武範爲掌令朴猷煥爲持平權恢爲獻納金致說爲北部都事李之耼爲持平沈集爲正言李顯益爲橫城縣監金光百爲寶城郡守金魯成爲谷城縣監李東榮爲蔚珍縣令穩城府使韓光近今加通政加資事承傳李義述爲慶基殿參奉宋景敏爲假監役沈師民爲翼陵參奉南正和爲敦寧參奉鄭宗魯爲光陵參奉李鎭熙爲莊陵參奉禹成模爲思陵參奉李瑞運爲溫陵參奉丁藎祖爲元陵參奉成殷柱爲李命心爲假引儀申光岳爲肇慶廟別檢成周德爲司圃別提
정조 13년
兵批以李得臣金文淳爲副摠管吳載重爲五衛將李百然爲京畿中軍韓應儉爲順天營將崔秉敎爲全羅營將林栽洙爲五衛將咸正禧爲忠壯將趙命鎭爲大丘營將李殷昌爲三陟營將黃翼振爲統虞候副司直金文淳蔡弘履尹尙東徐鼎修李亨元曺遠振洪仁浩尹㬦李敏采柳焵南鶴聞沈煥之副司果李義鳳竝單付金益彬爲五衛將李東善爲訓鍊正李漢明爲江華中軍尹敬喆爲南虞候金箕昇爲慶尙監營中軍趙毅鎭爲忠淸兵虞候方仲碩爲加里浦僉使裵萬根爲椒島僉使高胤衡爲許沙僉使崔遂恭爲恃塞僉使李彦章爲乶下僉使副司直洪義浩副護軍吳載重韓應儉崔秉敎李鎭璧林栽洙李殷昌金益彬李顯宅副司果李晩祥李集命竝單付鄭忠達張鉉佐爲五衛將金得海爲御營把摠李彦垕爲委曲僉使趙德祚爲吾叉浦僉使李弘國爲臨淄僉使鄭履曾爲碧團僉使金重軫爲魚游浦僉使李命徵爲草芝僉使申思彙爲伐登萬戶趙匡國爲楸坡萬戶趙興獜爲天城萬戶牟應麟爲玉浦萬戶副司果鄭萬始單付李謙會爲都摠經歷李彙爲訓鍊判官李元祥爲從浦萬戶金宗燁爲平南萬戶許燦爲夞怪萬戶李光俊爲梨津萬戶鄭光𤩶爲德津萬戶尹鵬允爲在德萬戶兪漢宗爲龍津萬戶鄭麟采李鵬運爲都摠經歷洪栒爲訓鍊主簿崔尙耆金宅和爲武朱龍森爲景福將方處興爲慶熙將鄭時采趙雲祥爲備邊郞鄭周誠爲武兼徐配修爲北評事史廷爀爲加背梁萬戶崔景輝爲文山萬戶副護軍鄭忠達張鉉佐單付同知金瑞應崔昌禧僉知吳昌根黃翼振李遇金箕昶爲訓鍊判官主簿張鎔崔宗憲金鼎猷以上竝減下崔禹鉉爲五衛將李景奎爲訓鍊判官韓師鎭爲訓鍊主簿李尙履爲古群山僉使李彙爲慶尙左水虞候黃仁赫爲薺浦萬戶朴敬說爲豆毛浦萬戶朴道曾爲梨洞萬戶李雲漢爲安骨萬戶金興澤爲玉江萬戶韓泰輝爲造山萬戶姜聖周爲撫夷萬尹益瑞爲位羅萬戶吳碩哲爲森森坡萬戶方處寬爲古突山別將朴昌渭爲首陽別將印文調爲晴川別將韓弼寧爲黃龍別將金國麗爲長壽車道吉爲漢江別將訓鍊主簿單林象中田泰慶爲金甲島萬戶尹頤東爲都摠都事李近胄爲訓鍊副正洪栒白東遠爲宣傳官金守基爲都摠經歷李永喆柳弘源爲訓鍊主簿趙榮儉爲法聖僉使李東芳爲波知僉使金爔爲訓鍊僉正李海容爲訓鍊判官崔宗憲爲訓鍊主簿丁運泰丁胤祚李命遠以上竝加設南正圭爲五衛將李榏爲宣傳官許冥爲京畿中軍尹養儉爲尙州營將申弘爲開雲浦萬戶南宮玾爲宣傳官蔡顯九爲訓鍊僉正李顯昱金坊爲訓鍊判官申純爲訓鍊主簿金東昌爲帊梁萬戶朴志弘爲訓鍊副正曺命集爲都摠經歷副護軍具明遠柳心源李身晦南正圭副司直曺允大崔烜李顯道竝單付同知曺漢胤崔世昌爲老江僉使姜德輝爲呂島萬戶李應燁爲舒川萬戶梁垸爲訓鍊正金守基爲副正副司直李在簡李書九竝單付同知單方處興具命德李顯道鄭惟儉許彬李甲會趙恩錫爲宣傳官李敏植李顯喆張東源李衡民爲武兼韓祐增爲東道參軍李毅和爲西道參軍李明祿趙敬日申大濔爲部將金相義曺允德李宅懋崔天祿辛有燦金宗善爲守門將王道常爲部將洪栒爲都摠都事李懋爲五衛將具載敬爲訓鍊副正鄭麟采爲僉正趙光德爲中樞經歷朴光進爲都摠都事崔慶臣爲滿浦僉使副護軍李懋單付權琇李昇東爲訓鍊主簿具載厚朴祥煥李寬會爲武兼李潤文白弘鎭爲部將高景洙爲守門將趙光德爲都摠經歷李儒祥爲訓鍊判官尹孝儉爲副正金鎭鼎李光逵爲主簿具載敬爲忠淸水虞候申益彬尹尙東爲副摠管具達遠爲中樞經歷金就大爲中樞都事趙華錫李永喆爲宣傳官李光曄爲武兼權玭曺命集爲都摠經歷趙雲祥爲都摠都事李邦祐爲武兼徐潤載吳常祿爲訓鍊判官金宗淳爲主簿洪哲爲部將李應燁爲舒川萬戶李箕煥爲長木浦別將姜德輝爲呂島萬戶金興祥爲舊所非浦別將相煥副司果鄭欽金永玉李喆懋朴明勳尹弘心金志和竝單付李彦豐爲江口權管成道明爲同仁權管趙永祥爲小農權管崔啓鉉爲廟坡權管李賢運爲舊坡知權李宗樑爲雙權管池正佑爲於汀灘權管崔鎭赫爲小坡兒
정조 13년
兵曹參知前望單子入之洪文泳落點
정조 13년
吏曹判書前望單子入之鄭昌順落點
정조 13년
以監察茶時取稟傳于李時秀曰在外及未肅拜人許遞今日政差待下批牌招茶時
정조 13년
李時秀啓曰今日都政時咸昌縣監望筒先爲擬入於末望作闕之前至以原望筒勿施仰稟而不惟不更擬入乃以初望筒蒙點之鄭斗榮頒布又出斗榮之代大是做錯誠極未安當該堂上推考何如傳曰允望筒仍爲頒布
정조 13년
注書沈奎魯陞六代以丁若鏞爲假注書
정조 13년
假注書白慶楷陞六代以洪樂敏爲假注書
정조 13년
以韓晩裕徐有聞囚單子傳于李敬一曰分揀放送
정조 13년
以吏曹判書鄭昌順牌不進推考傳旨傳于李敬一曰更爲牌招
정조 13년
傳于李時秀曰今日政新除授守令邊將初仕人皆令明日來待
정조 13년
李時秀以吏曹言啓曰上京守令催促下送後草記事命下矣光州牧使金履基密陽府使曺翬振屢度催促則俱以身病不得還任云特敎催促之下不卽下往揆以事體殊涉未安竝罷黜何如傳曰允
정조 13년
趙宗鉉以戶曹言啓曰故參判洪樂仁夫人今日聞是周甲云食物及衣資優數輸送仍令郞官存問以來後草記事命下矣食物米七石太五石衣資綿紬五匹木綿十疋參考前例從優磨鍊輸送仍令郞官存問以來之意敢啓傳曰知道
정조 13년
李儒敬以兵曹言啓曰敦化門東邊尙衣院行閣外面土壁一間頹圮處今已修改把守軍兵本處還入直之意分付何如傳曰允
정조 13년
李儒敬以御營廳言啓曰本廳字內敦化門東邊尙衣院行閣外面土壁一間頹圮處今日畢役把守軍兵還入直事自兵曹草記把守軍八名依例撤罷還入東營直所之意敢啓傳曰知道
정조 13년
以左議政李性源二十一度呈辭傳于趙宗鉉曰不允批答王若曰去就不欲苟焉巽章已卄餘度休戚可與同也渙綸非一二宣卿何過辭予不多詰顧今國家注意之日政爾輔相聚精之時中書登庸期明良之共理前席敷奏庶謨猷之必殫機務多端況復艱憂之溢目倚毗冞重寧替終始之鞠躬夫何簡心之餘連徹丐身之請以平日彌綸之才不念在上之獨勞惟今者諄複之音益勉曁下而共協天門跡阻每想端凝之儀朝象暌畢宜贊恢蕩之治嗟誠禮之冞篤宜感激而自效於戲時序屬秋美恙自可蘇矣王言如綍遐心庶或幡然所辭宜不允故玆敎示想宜知悉
정조 13년
大司成李秉鼎疏曰伏以
정조 13년
答大司成李秉鼎疏曰省疏具悉上款事令該曹稟處下款事依所請亦令該曹收議指一稟處卿其勿辭行公原疏未下